P r e d k l a d a c i a       s p r á v a

	Návrh zákona č. 300/2005 Z. z. Trestný zákon v znení neskorších predpisov sa do legislatívneho procesu predkladá mimo Plánu legislatívnych úloh vlády SR v súvislosti s aktuálnou potrebou posilniť právnu ochranu spotrebiteľa, a to aj v kontexte možných dopadov zvýšenia hladiny spotrebiteľských cien tovarov a služieb pri zavedení meny euro v Slovenskej republike.
	Navrhovaná úprava však nemá reštriktívny charakter z hľadiska princípov trhovej ekonomiky a zmluvnej voľnosti, ktorý by prinášal obmedzenia, nevyplývajúce už teraz z platných a účinných právnych noriem (najmä zákona č. 18/1996 Z. z. o cenách v znení neskorších predpisov). Ak by však protiprávnym navyšovaním cien nad tento rámec mali byť poškodení konkrétni spotrebitelia, je na mieste uplatniť popri administratívnych i trestnoprávne sankcie, tak ako je tomu podľa doterajšej úpravy pri iných formách poškodzovania spotrebiteľa v zmysle úpravy § 269 Trestného zákona. 
Takýto prístup sa všeobecne i v historicky špecifickej situácii zavádzania eura, s poznaním možných rizík jej dopadu na spotrebiteľskú sféru javí v trhovej, ale zároveň i sociálne orientovanej ekonomike ako náležitý.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskych spoločenstiev a Európskej únie.
 
Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.